section_heading: Vojna karijera
paragraph_text: Hermann Kusmanek je rođen 16. rujna 1860. u Hermannstadtu. Sin je Josefa Kusmaneka i Juliane Kusmanek rođ. Wiehner. Srednju školu pohađao je u Mähru, te nakon toga 1876. Terezijansku vojnu akademiju u Bečkom Novom Mjestu. Po završetku iste, od 1879. godine, s činom poručnika služi u 63. pješačkoj pukovniji. Od 1882. pohađa Vojnu akademiju u Beču, nakon čega kao stožerni časnik služi u Budimpešti, Foči i Ljubljani. U čin natporučnika promaknut je u studenom 1884., dok je čin satnika dostigao u svibnju 1888. godine. Te iste godine raspoređen je na službu u stožer III. korpusa u Grazu, a od iduće 1889. godine služi ministarstvu rata. Godine 1893. postaje zapovjednikom 73. pješače pukovnije smještene u Egeru. U studenom 1894. promaknut je u čin bojnika, nakon čega služi najprije u Glavnom stožeru, te potom u vojnom arhivu. U svibnju 1897. dostiže čin potpukovnika, te služi u 63. pješačkoj pukovniji.